Biosphärenreservat Pfälzerwald-Vosges du Nord

S dütsch-französische **Biosphärereservat Pfälzerwald-Nordvogesen** () isch 1998 als ersts Biosphärereservat, wo über d Gränze gaat, vo de UNESCO z Europa usgwise worde. De dütschi Teil isch s 12. vo 16 Biosphärereservat z Dütschland und de französischi Teil isch s 6. vo 14 z Frankrych.

## Geografii
### Geografischi Laag
Das Biosphärenreservat liit im Pfälzerwald und i de nördliche Vogese a de Nahtstell zwüsched em Bundesland Rhyland-Pfalz und de nordostfranzösische Region Grand Est.

### Grössi und Struktur
D Gsamtflächi vom Biosphärereservat beträit 310.500 Hektar. Devoo entfalled 180.000 Hektar uf s Biosphärereservat Pfälzerwald (bis August 2020 Naturpark Pfälzerwald) z Dütschland und 130.500 Hektar uf de Regionali Naturpark Nordvogese () z Frankrych. De gröschti Teil isch Wald, wie das au im gsamte Gebirgszug us Pfälzerwald und Vogese de Fall isch. De Wald stellt öppe 74 % vo de Flächi, de Sidligsaateil vom Gebiet beträit nume 5 %.

## Gschicht
1983 hend d Träger vom Naturpark Pfälzerwald und vom Regionale Naturpark Nordvogese ersti Überleggige aagstellt, wie me dütschi und französischi Wanderwääg über d Gränze chönnt verbinde und uuswyse. 1985 isch e gmeinsami Veryybarig zur Zämenarbet vo de beide Naturpärk underschribe worde. 1989 isch zerst de Regionali Naturpark Nordvogese als Biosphärereservat dur d UNESCO uuszeichnet worde, 1992 isch au de Naturpark Pfälzerwald zum Biosphärereservat worde. 1996 isch denn e dütsch-französischi Veryybarig zur Schaffung vomene *Biosphärereservat Pfälzerwald-Nordvogese* gschlosse worde. So isch es 1998 dur d UNESCO als gränzüberschrytends Biosphärereservat anerchännt worde.

## Zonierig
### Rächtlichi Vorgabe
 
Wie vo de UNESCO vorggäh, wärded i de Zonierig *Chärnzonen* usgwise. In dene Zone isch jeglichi Nutzig verbotte. Das sind Gebiet, wo ufgrund vom natürliche Erb bedütsam sind und wo mer nachhaltig schütze will. 

Drüberuus wärded *Pflägzone* festgläit, i dene nume e schonendi, naturnöchi Landnutzig stattfinde dörf, sofärn eso nid s nätürliche Erb beyträchtigt wird. Alli übrige Gebietsaateil sind *Entwickligszone*.

### Umsetzig
Im Pfälzerwald sind d Chärnzone us Waldgebiet yygrichtet worde, wo zum Teil scho gschützt gsi sind. D Pflägzone, wo sich a d Chärnzonen aaschliessed, hend grossi Aateil a bestehende Naturschutzgebiet. I de Entwicklungszone ligged di intensiver gnutzte Gebiet bzw. Sidlige.

In de Nordvogesen sind d Chärnzone us Naturschutzgebiet bildet worde, wo scho existiert hend oder frisch ggründet worde sind und wo über s gsamti Gebiet verstreut ligged. D Pflägzone bestönd hauptsächlich us Wälder und Täler, d Entwickligszone us Ortschafte und Gwärbgebiet.

## Trägerschaft und Yyrichtige

Im dütsche Teil isch i den erste Jahr de Verein *Naturpark Pfälzerwald* d Trägerorganisation gsi. Mitglider vom Verein sind die Landchreis und chreisfrye Städt gsi, wo am Biosphärereservat Anteil gha, dezue ane de Bezirksverband Pfalz und verschidni Wander-, Sportverein und Umwältverbänd. Ziil vom Verein isch es gsi, s Biosphärereservat einheitlich z entwickle und syni Eigenart, Schönheit und de überregionali Erholigswärt z pfläge und z erhalte. De Trägerverein Naturpark Pfälzerwald e.&nbsp;V. isch 2013 ufglöst worde. Syni Ufgabe sind an Bezirksverband Pfalz übereggange. De Sitz vo de Gschäftsstell vom dütsche Teil vom Biosphärereservat isch z Lambrecht blibe. Understützt wird de Bezirksverband dur en Uusschuss mit 20 Mitglider us Politik, Naturschutz und Natursportverbänd.

S Huus vo de Nachhaltigkeit z Johanniskreuz im Zäntrum vom Pfälzerwald isch s Bsuecher-Informationszäntrum fürs Biosphärereservat. Es git es wyters Bsuecherzäntrum z Fischbach bi Dahn. Näbeme Biosphärehuus cha mer de Wald vomene Baumgupf-Pfad uus aaluege, wo 18 Meter über em Bode aagleit isch, und vo 35 Meter höche Plattforme gseht mer über de ganzi Pfälzerwald. 

De französischi Teil umfasst 115 Gmeinde i de Region Grand Est. Zu zwei Drittel ligged si im Département Bas-Rhin im Osten und en Drittel zum Département Moselle im Weste. Si hend sich zum *Syndicat de coopération pour le Parc (Sycoparc)* zämegschlosse. S Verwaltigszäntrum vom Naturparks mit eme aagschlossene Museum isch z Lìtzelstäin ().


 Datei:Biosphärenhaus.jpg|S Biosphärehuus z Fischbach bi Dahn
 Datei:WipfelpfadTurm.jpg|D Plattforme vom Baumgupf-Pfad
 Datei:Baumwipfelpfad peng1.jpg|De Blick vom Baumgupf-Pfad
 Datei:BiosphärenErlebnisweg.jpg|De Biosphäre-Erläbniswäg z Fischbach
 Datei:La Petite-Pierre.jpg|Litzelstäin


## Weblink
* Biosphärereservat Pfälzerwald-Nordvogese
* Regionale Naturpark Vosges du Nord (französisch)